《郡斋燕居寄海陵道粹仪真景休高邮不疑三太守学士》
宋代·刘敞

尚容耻玩世，畏景希就阴。一麾谐微愿，千里非遐心。

平生志江海，寤寐在山林。及此吏如隐，始知古犹今。

鷾鸸避落实，蜎蠉安蹄涔。但恐得已多，尚非力可任。

诸公蓬莱秀，夙昔交契深。击柝声相闻，照邻光四临。

清浊泾以渭，离合商与参。愿言三秋思，毋閟金玉音。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。